40 misdrywe by Gautengse skole tydens afsonderingsperiodeArgieffoto (Foto: ArtTower/Pixabay) Minstens 40 misdrywe is reeds by verskillende skole in Gauteng aangemeld sedert die aanvang van die algehele landswye afsonderingsperiode. Steve Mabona, woordvoerder van die departement van onderwys, het gesê waardevolle toerusting en kruideniersware is tydens die inbrake by die skole gesteel. “Dit is jammer dat misdadigers voortgaan met hul pogings om die toekoms van ons kinders te ontspoor.” Altesaam 19 skole is gevandaliseer of by ingebreek tussen 7 en 9 April. Dié skole is: 1. Laerskool Uitsig, Centurion 2. Hoërskool FH Odendaal, Derdepoort 3. Fleurhof Primary School, Florida 4. Rutasetjhaba Secondary School, Evaton 5. Legora Primary School, Mamelodi 6. DH Peta School, Atteridgville 7. Tharabollo Secondary School, Evaton 8. Bathokwa Primary School, Atteridgville 9. Bathabile Primary School, Olivenhoutbosch 10. Jan Kotlolo Primary School, Nelmapius 11. Tembisa High School, Tembisa 12. MH Baloyi Secondary School, Mabopane 13. Rutasetjhaba Secondary School, Evaton 14. Thomas Nhlapo Primary School, Meyerton 15. Phahamang Primary School, Evaton 16. Lefofa Primary School, Hammanskraal 17. M.C Weiler Primary School, Alexandra 18. Matseke Primary School, Atteridgville 19. FF Ribeiro Primary School, Mamelodi “Ons bedank die lede van die gemeenskap wat ŉ beduidende rol speel om ons skole te beskerm deur die polisie in kennis te stel van misdadigers wat skole vandaliseer of toerusting steel,” het Mabona bygevoeg. Panyaza Lesufi, provinsiale LUR vir onderwys, het bygevoeg ŉ paar skole is ook in Soshanguve aan die brand gesteek. “Die LUR vir gemeenskapsveiligheid het onderneem om met alle wetstoepassers saam te werk om die skole te beskerm,” het hy gesê. Lesufi het gesê hy is ook dankbaar dat twee verdagtes Woensdagaand by verskillende skole aangekeer is. ŉ 26-jarige man is in hegtenis geneem toe lede van die gemeenskap hom betrap het toe hy by Tembisa High School ingebreek het. ŉ 27-jarige man is ook deur die gemeenskap by Tharabollo Secondary School betrap. “Hierdie verdagte het aan die polisie gesê hy en sy medepligtiges is verantwoordelik vir sommige van die inbrake die afgelope twee weke by skole in Sedibeng,” het Mabona gesê.